text: Fredsflamme i Kolding 
  28 november 2012 kl. 17.34
  Spejdere fra Sct. Georgs Gilderne sendte onsdag fredsflammen fra fødselsgrotten i Betlehem rundt i Danmark.
  Det er 17. gang Sct. Georgs Gilderne i Danmark lader flammen sprede sig, som et lys og symbol for fællesskab, forståelse, fred og venskab.
  Flammen blev oprindeligt tændt ved den evige flamme i fødselsgrotten i Betlehem. Her i Danmark opbevares flammen hele året i Sankt Laurentii Kirke i Roskilde.
  Tirsdag aften blev den ført i fakkeltog til Roskilde Domkirke, hvor den efter højtideligheden i Domkirken blev udleveret til de fremmødte, som kunne tage flammen med sig hjem til videre udbredelse.
  Mange opbevarer flammen til juleaften, så lysene på juletræet kan tændes med flammen fra Betlehem.
  